Foto’s: Chapmanspiek vandag 100 jaar oud[Foto: Dji Mavic Air via Chapmans Peak Drive, Facebook] Dié skouspelagtige 9 km-roete strek tussen Houtbaai en Noordhoek langs die Skiereiland en bied ŉ uitsig oor die rotsagtige kuslyn. Dit word as een van die mooiste roetes ter wêreld beskou. Dit vorm ook deel van die Kaapstad-fietswedren en die Twee Oseane-marathon. Luidens ŉ verklaring op die webwerf Chapman’s Peak Drive is die pad amptelik op 6 Mei 1922 deur die goewerneur van die Unie van Suid-Afrika, prins Arthur van Connaught, geopen. Die storie van die pad het in 1607 begin toe ŉ Engelse skip in die baai, vandag bekend as Houtbaai, aangekom het. Die skipper het sy loods, John Chapman, aan wal gestuur op soek na proviand. [Foto: Chapmans Peak Drive, Facebook] Sir Nicolas Fredrick de Waal, die eerste administrateur van die Kaap, wou in 1914 ŉ pad hê wat Houtbaai met Noordhoek verbind. Die pad het sewe jaar geneem om voltooi te word en het die regering destyds sowat R400 000 (₤20 000) uit die sak gejaag. “Die pad is in 2003 heropen nadat dit opgeknap is met baie meer moderne tegnologie. Dit volg nadat die pad oor die jare agteruitgegaan het. Weens erosie het rotsstortings plaasgevind wat talle beseer of selfs dood gelaat het.” [Foto: @tilopreis via Chapmans Peak Drive, Facebook] Nietemin is dié pad vandag op elke toeris se lys van “doen-dinge” in Kaapstad. Afgesien van die skouspelagtige uitsig wat ieder en elk bekoor, is die twee verskillende bedreigde plantegroeitipes – Skiereiland-sandsteen-fynbos en Kaapse graniet-fynbos – verál ŉ hoogtepunt. Dié plante is albei endemies aan Kaapstad en kom nêrens anders in die wêreld voor nie. [Foto: @verenakueppers via Chapmans Peak Drive, Facebook] [Foto: @shamier_ocean via Chapmans Peak Drive, Facebook]